作者:無名氏
標題:霜葉飛
內容:故宮秋晚餘芳盡，輕陰閒淡池閣。鳳泥銀暗玳紋花，卷斷腸簾幕。漸砌菊、遺金謝卻，芙蓉才共清霜約。半弄蕊、冰綃波淺，拂胭脂、翠瓊連並雕萼。應是曾倚東君，縱豔姿輕盈，映損丹杏紅藥。旋成深妒，判與西風，任從開落。況衰晚、淵明意薄。重陽羞對吟酌。待說與江梅，早傅粉勻香，慰伊蕭索。